**Handlingsplan for CK Elverum 2016**

Handlingsplanen for klubben er utarbeidet med bakgrunn i de innspill som har kommet fra aktivitetskontaktene og ideer som framkom i møter i forbindelse med klubbdannelsen.

Styret har i samarbeid med aktivitetskontaktene tallfestet kommende aktiviteter i budsjettet, som legges fram for et ekstraordinært årsmøte for godkjenning, slik det ble vedtatt på vårt første ordinære årsmøte. Budsjettallene vil for 2016 naturlig nok være et foreløpig utgangspunkt for aktivitetene, som vil kunne bli justert i gjennom året da en får mer kjennskap til aktivitetsnivåene.

Videre vil styret måtte se nærmere på rutiner til støtte for aktiviteter blant voksne medlemmer, men nivåene vil her måtte henge tett sammen med dugnadsinnsats og inntjening på klubbens arrangementer.

Hovedfokus for satsing skal være barn og unge, med tanke på å utvikle interesse for sykling som en trygg aktivitet og for å stimulere til å satse på sykling som idrettskarriere. Videre skal klubben legge til rette for at alle aldersgrupper skal finne seg til rette i et sosialt miljø for å dyrke sin interesse for sykling på sitt eget nivå.

**Barn og unge.**

Sykkelskolen blir en av de viktigste aktivitetene. Denne legges til rette på en ny måte i år. Sykkelskolen blir tre ettermiddager/kvelder. Fokus på trygghet på sykkel, teknikk, mestring, glede og holdninger. Tett oppfølging av voksne. Deltakelse 2 av 3 ganger gir diplom for bestått skole. Resten av sommeren blir det karusell med ferdig oppmerkede løyper for ulike aldersklasser. Her vil foreldre ha mer ansvar for å følge de minste ute i løypa. Dette er mindre krevende enn å arrangere sykkelskole.

Premieutdeling med pølse og brus på siste karusell.

Barna deltar gratis på sykkelskole/karusell, men det kreves at medlemskap i klubben er tegnet. Deltaker på sykkelskole/karusell vil også motta klubb t-skjorte og/eller andre klubbeffekter.

**Yngre/Ungdom**

 Dette er gruppen for aldersklassene 11 til 16 år

Fokus for denne gruppen er så langt terrengsykling. På landevei er det så langt kun et fåtall som har satset.

Det er stor spredning på nivået i denne gruppen. En student fra Høgskolen har sagt seg villig til å bistå med treningsveiledning.

Man søker å motivere alle til å starte i alle lokale ritt samt Norges Cup, Maraton, Ungdomsbirken/Barnebirken.

Det vil bli arrangert temakvelder med sykkelmekking og veiledning i å føre treningsdagbok. Høstsamling i Sälen eller Trysil.

**BMX/Downhill**

 Opprusting av anlegget i Vindheia. Startrampe og overbygget bord med tak.

 Arrangere Vindheiamesterskapet og Vindheiacuper.

 Arbeide videre med å få anlagt Dirt-park/BMX bane ved Sagtjernet.

**Treningsstipend yngre ryttere**

 Klubben viderefører muligheten for treningsstipend for yngre ryttere mellom 13-16 år.

 Det er vedtatt egne statutter for treningsstipendet.

**Landevei**

Landeveisgruppa kjører med fellestrening 2 ganger i uka pluss søndager. Det blir satset på 1 til 2 grupper, nivådelt. Randsfjorden rundt og Lillehammer-Oslo er målet for mange som en fellesaktivitet. Dette legges inn i budsjettet.

**Terreng**

 Trening på tirsdager.

 Permanent merking av løypetraseer.

 Samlinger og fellesopplegg til ritt.

**Damer**

Damene er i og for seg integrert i gruppene forøvrig, men de ønsker å kunne gjennomføre enkelte opplegg som er prioritert sin gruppe. Styret går inn for å støtte damegruppa noe økonomisk til noen slike tilpassede opplegg.

Dette for å bidra til å øke kvinneandelen i klubben.

**Triathlon**

 Klubben er tilmeldt Triathlonforbundet, og Jan Lunner er kontaktperson.

**Vintertrening**

 Som et åpent tilbud til alle i klubben arrangeres egne spinningstimer og styrketrening

 på Family Sports Club igjennom vinterhalvåret. Det organiseres også egne treninger i

 Stangehallen.

**Sykkelruter**

Sykkelruter-prosjektet fortsetter.

**Arrangement**

 **JH-rittet**

Arrangeres på tradisjonelt vis. Arne Nedkvitne er årets rittleder. Med god deltagelse og en utgiftsside som tidligere vil arrangementet gi oss ca kr 15.000,- i netto inntekt.

 **Terningen-rittet**

Her også blir det som tidligere år. Gustav Heramb er rittleder. Med deltagelse som tidligere, og en noenlunde tilsvarende utgiftsside som før, vil vi her kunne sitte igjen med ca. kr 30.000,- i netto inntekt.

 **Elg-tråkket**

I år satser vi på å gjennomføre rittet på tradisjonelt vis. Hans Richard Evensen er rittleder. Her vil vi kunne regne med en netto inntekt på ca. kr 11.000,-

 **Tour of Norway for Kids**

 Vi vil prøve å få til dette samme søndag som Elg-tråkket, men i sentrum kl 18:00.

Dette er en fin mulighet til å vise at vi satser på de aller yngste også. Medlemsverving vil være viktig under et slik arrangement, som bare tar ca. 1 time.

**Medlemsrekruttering**

Sykkelkveld med Sparebanken er en motytelse i forbindelse med den samarbeidsavtale vi har med dem. På standen skal vi hjelpe folk med å sitte riktig på sykkelen.

Banken stiller med pølser og brus.

Etablere oppdatert medlemsregister igjennom Klubb-admin.

**Medlemskvelder**

 I sponsoravtalen med Sport1 legges det opp til egne klubbkvelder.

**Administrasjon/Investeringer**

Ettersom dette er CK Elverums oppstartsår vil det sannsynligvis påløpe noe høyere administrasjonskostnader enn det som en en kan forvente i årene fremover. Det vil naturlig nok bli satset ekstra på markedsføring av klubben igjennom egen hjemmeside, klubbmateriell(.eks. klubb-pin/t-skjorte, bøff eller lignende) Partytelt med logo til ulike arrangement, PC-web-redaktør, deltagelse på Regionting, Forbundsting.

Møtekostnader, annonsering, datakostnader, hjemmeside, premieinnkjøp til klubbmesterskap, merking av materiell.

Den vedlagte budsjettoppstilling viser de tallmessige resultat av de planer som legges fram for sesongen.

Disse dokumenter framlegges for ekstraordinært årsmøte for godkjenning.

Elverum 3.april 2016

Styret i CK Elverum

Vedlegg: Budsjett for driftsåret 2016.